
VENDIM
Nr. 18 (K) 2023 të Regjistrit Themeltar, datë 13.12.2023

Gjykata Kushtetuese të Republikës e Shqipërisë, e përbërë nga:
	Holta Zaçaj
	kryetare;

	Marsida Xhaferllari
	anëtare;

	Fiona Papajorgji
	anëtare;

	Elsa Toska
	anëtare;

	Sonila Bejtja
	anëtare;

	Sandër Beci
	anëtar;

	Ilir Toska
	anëtar;

	Marjana Semini
	anëtare;

	Genti Ibrahimi
	anëtar,



në datën 13.12.2023, gjatë shqyrtimit në seancë plenare publike të çështjes nr. 18 (K) 2023 të Regjistrit Themeltar, që u përket:

KËRKUES: Komuniteti Mysliman i Shqipërisë
SUBJEKTE TË INTERESUARA:
Kuvendi i Shqipërisë,
Këshilli i ministrave,
Agjencia e trajtimit të pronës
OBJEKTI:	Saktësimi i vendimit nr. 18 (K) 2023 të Regjistrit Themeltar, datë 8.11.2023 të Mbledhjes së Gjyqtarëve të Gjykatës Kushtetuese të Republikës së Shqipërisë, të publikuar në Fletoren Zyrtare nr. 168, datë 17.11.2023.

VËREN:

1. Në datën 18.9.2023 Komuniteti Mysliman i Shqipërisë (kërkuesi) i është drejtuar Gjykatës Kushtetuese (Gjykata) me kërkesë për shfuqizimin e neneve 1, pika 2 dhe 2, pikat 1, 2 dhe 5, të ligjit nr. 77/2022, si dhe të pikave 2, 3/1, 3/2, shkronja “c”, dhe pikës 8, në pjesën që shton pikën 16/7 në VKM-në nr. 223/2016, të VKM-së nr. 313/2023, duke pretenduar se cenojnë parimin e sigurisë juridike, të drejtën e pronës, të drejtën për shpërblim të drejtë, parimin e proporcionalitetit, parimin e barazisë përpara ligjit dhe mosdiskriminimit, si dhe se pika 8 e VKM-së nr. 313/2023 cenon edhe parimin e hierarkisë së akteve normative. Po kështu, kërkuesi ka kërkuar nga Gjykata edhe pezullimin e zbatimit të këtyre akteve deri në hyrjen në fuqi të vendimit përfundimtar të Gjykatës, duke pretenduar se, si trashëgimtar i pronave të tij, ka një sërë çështjesh për shqyrtim në Agjencinë e Trajtimit të Pronave (ATP) dhe në gjykatat shqiptare, të cilat u nënshtrohen rregullimeve që kërkon të shpallen si antikushtetuese.
2. Në datën 8.11.2023 Mbledhja e Gjyqtarëve të Gjykatës Kushtetuese, bazuar në nenin 45 të ligjit nr. 8577, datë 10.2.2000. “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar (ligji nr. 8577/2000), si dhe nenet 11, pika 3, shkronja “f” dhe 27 të Rregullores për Procedurat Gjyqësore të Gjykatës Kushtetuese, ka vendosur pranimin e kërkesës për pezullimin e zbatimit të ligjit nr. 77/2022, duke pasur parasysh rëndësinë e të drejtave dhe lirive themelore në garantimin e shtetit të së drejtës, si dhe pasojat eventuale që mund të vinin si rezultat i cenimit të barazisë së shtetasve. Ky vendim u është njoftuar palëve në gjykim dhe është publikuar në faqen zyrtare të Gjykatës e në Fletoren Zyrtare nr. 168, datë 17.11.2023.
3. Në parashtrimet e paraqitura me shkrim, si dhe në seancën plenare publike të datës 13.12.2023 për shqyrtimin e çështjes, subjektet e interesuara, Këshilli i Ministrave dhe ATP-ja, kanë kërkuar nga Gjykata heqjen e masës së pezullimit të ligjit nr. 77/2022, duke pretenduar, ndër të tjera, se vendosja e saj ka penguar vijueshmërinë e ushtrimit të veprimtarisë së ATP-së, si dhe ndikon në përmbylljen e procesit brenda afatit ligjor të përcaktuar nga ligji nr. 133/2015, “Për trajtimin e pronës dhe përfundimin e procesit të kompensimit të pronave”, ndërsa kërkuesi ka kërkuar vijimin e zbatimit të masës së pezullimit deri në hyrjen në fuqi të vendimit përfundimtar të Gjykatës.
4. Nisur nga pretendimet e parashtruara në seancë plenare, Gjykata konstaton se vendimi i saj nr. 18 (K) 2023 i Regjistrit Themeltar, datë 8.11.2023 nuk është kuptuar drejt nga subjektet e interesuara. Gjykata vëren se neni 80 i ligjit nr. 8577/2000 parashikon të drejtën e saj për të ndrequr gabimet në shkrim, në llogari ose ndonjë pasaktësi të dukshme të lejuar në vendim, pa ndryshuar thelbin e vendimmarrjes, brenda 2 muajve nga shpallja e vendimit. Po kështu, i njëjti rregull parashikohet edhe në nenin 43 të Rregullores për Procedurat Gjyqësore të Gjykatës Kushtetuese, sipas të cilit Gjykata, kryesisht ose me kërkesë të palëve, brenda 2 muajve nga shpallja e vendimit, ka të drejtë të plotësojë vendimin ose të ndreqë gabimet në shkrim, në llogari ose ndonjë pasaktësi të dukshme të lejuar në të.
5. Për sa më lart, Gjykata çmon se pika 1 e dispozitivit të vendimit nr. 18 (K) 2023 të Regjistrit Themeltar, datë 8.11.2023 të Mbledhjes së Gjyqtarëve të Gjykatës, të publikuar në Fletoren Zyrtare nr. 168, datë 17.11.2023, duhet të saktësohet në këtë mënyrë: “1. Pranimin e kërkesës për pezullimin e zbatimit të neneve 1, pika 2, dhe 2, pikat 1 dhe 2, të ligjit nr. 77/2022, datë 17.11.2022, “Për disa shtesa dhe ndryshime në ligjin nr. 133/2015, “Për trajtimin e pronës dhe përfundimin e procesit të kompensimit të pronave””.

PËR KËTO ARSYE,

Gjykata Kushtetuese, bazuar në nenin 80 të ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar, dhe nenin 43 të Rregullores për Procedurat Gjyqësore të Gjykatës Kushtetuese, me shumicë votash,[footnoteRef:2] [2:  Gjyqtarët Elsa Toska, Sonila Bejtja dhe Genti Ibrahimi votuan për revokimin e vendimit nr. 18 (K) 2023 të Regjistrit Themeltar, datë 8.11.2023, të Mbledhjes së Gjyqtarëve të Gjykatës.] 


VENDOSI:

1. Saktësimin e pikës 1 të vendimit nr. 18 (K) 2023 të Regjistrit Themeltar, datë 8.11.2023 të Mbledhjes së Gjyqtarëve të Gjykatës, i cili bëhet si vijon: “1. Pranimin e kërkesës për pezullimin e zbatimit të neneve 1, pika 2, dhe 2, pikat 1 dhe 2, të ligjit nr. 77/2022, datë 17.11.2022, “Për disa shtesa dhe ndryshime në ligjin nr. 133/2015, “Për trajtimin e pronës dhe përfundimin e procesit të kompensimit të pronave””.
2. Një kopje e këtij vendimi i bashkohet vendimit nr. 18 (K) 2023 të Regjistrit Themeltar, datë 8.11.2023 të Mbledhjes së Gjyqtarëve të Gjykatës.
3. Njoftimin e kërkuesit dhe të subjekteve të interesuara për këtë vendim. 
4. Publikimin e vendimit në faqen zyrtare të Gjykatës Kushtetuese dhe dërgimin e tij për botim në Fletoren Zyrtare.
Ky vendim hyn në fuqi menjëherë. 

Tiranë, më 13.12.2023.

Kryetare: Holta Zaçaj
Anëtarë: Fiona Papajorgji, Marsida Xhaferllari, Sandër Beci, Marjana Semini, Ilir Toska
Anëtarë pjesërisht kundër: Sonila Bejtja, Elsa Toska, Genti Ibrahimi



